Hã Sɔlemɔwe Lɛ Mli Tse (Yohane 2:13-25) | Biblia Mli Sane\nYesu Hã Sɔlemɔwe Lɛ Mli Tse\nYESU tamɔ mɔ ko ni emli efu waa yɛ biɛ, aloo jeee nakai? Ani ole nɔ hewɔ ni emli fu waa lɛ? Ejaakɛ gbɔmɛi nɛɛ ni yɔɔ Nyɔŋmɔ sɔlemɔwe ni yɔɔ Yerusalɛm lɛ ji hiɛjoolɔi waa. Amɛmiibɔ mɔdɛŋ ni amɛna shika babaoo kɛjɛ gbɔmɛi ni eba jɛmɛ ní amɛbaja Nyɔŋmɔ lɛ adɛŋ.\nAni oona nakai tsina hii kɛ tooi kɛ okpoi lɛ fɛɛ? Gbɔmɛi lɛ miihɔɔ kooloi nɛɛ yɛ sɔlemɔwe lɛ mli tɔ̃ɔ. Ani ole nɔ hewɔ? Nɔ hewɔ ji akɛ, kooloi kɛ loofɔji ahe miihia Israelbii lɛ ni amɛkɛshã afɔle amɛha Nyɔŋmɔ.\nNyɔŋmɔ mla lɛ kɛɔ akɛ, kɛ Israelnyo ko fee efɔŋ lɛ, esa akɛ eshã afɔle eha Nyɔŋmɔ. Ni bei krokomɛi hu yɛ ni esa akɛ Israelbii lɛ ashã afɔle. Shi nɛgbɛ Israelnyo ko baaná loofɔji kɛ kooloi yɛ ni ekɛshã afɔle lɛ eha Nyɔŋmɔ?\nIsraelbii lɛ ekomɛi yɛ loofɔji kɛ kooloi. No hewɔ lɛ amɛbaanyɛ amɛkɛ enɛɛmɛi ashã. Shi Israelbii lɛ ateŋ mɛi babaoo bɛ kooloi kɛ loofɔji. Ni mɛi krokomɛi hu yɛ he ni kɛ Yerusalem jɛkɛ waa akɛ amɛnyɛɛɛ amɛkɛ kooloo aba sɔlemɔwe lɛ. No hewɔ lɛ gbɔmɛi lɛ baa biɛ ni amɛbaheɔ kooloi kɛ loofɔji ni he baahia amɛ lɛ. Shi gbɔmɛi nɛɛ miihe shika babaoo tsɔ̃ yɛ gbɔmɛi lɛ adɛŋ. Amɛmiishishiu gbɔmɛi lɛ. Yɛ no sɛɛ hu lɛ, esaaa akɛ amɛhɔɔ nii yɛ Nyɔŋmɔ sɔlemɔwe lɛ mli yɛ biɛ.\nEnɛ ji nɔ ni ha Yesu mli fu lɛ. No hewɔ lɛ etsirɛ mɛi ni hiɛ shika lɛ okpɔlɔi lɛ fɛɛ eshwie ni egbɛ amɛ kapɛji lɛ eshwã. Agbɛnɛ hu, ekɛ taŋkpee fee kplebi ni ekɛshwie kooloi lɛ fɛɛ kɛjɛ sɔlemɔtsu lɛ mli. Ekɛɛ hii ni hɔɔ okpoi lɛ akɛ: ‘Nyɛjiea kɛjɛa biɛ! Nyɛkaŋɔa mi-Tsɛ we lɛ nyɛfea he ni anáa shika babaoo yɛ.’\nYesu sɛɛnyiɛlɔi lɛ ekomɛi fata ehe yɛ biɛ yɛ sɔlemɔwe lɛ yɛ Yerusalem. Amɛnaa kpɛ amɛhe yɛ nɔ ni amɛna ni Yesu feɔ lɛ he. Kɛkɛ ni amɛkai he ko yɛ Biblia lɛ mli ni kɛɔ yɛ Nyɔŋmɔ Bi lɛ he akɛ: ‘Suɔmɔ ni eyɔɔ kɛha Nyɔŋmɔ we lɛ baatso yɛ emli tamɔ la.’\nBeni Yesu yɔɔ biɛ yɛ Yerusalem ni eyeɔ Hehoo lɛ, efee naakpɛɛ nibii pii. No sɛɛ lɛ, Yesu shi Yudea ni eje egbɛfãa lɛ shishi kɛku esɛɛ kɛtee Galilea. Shi beni eyaa lɛ, eyatsɔ Samaria niiaŋ. Ha wɔkwɛ nɔ ni ba yɛ jɛmɛ.\nKɛmaje Mɔ Ko Kɛmaje Mɔ Ko Yesu Hã Sɔlemɔwe Lɛ Mli Tse\nmy sane 89